সর্বত্র যখন প্রতিহিংসা, দাঙ্গা, জাতিবিদ্বেষের আগুন দাউ দাউ করে জ্বলছে, তখন এই বৃদ্ধার কাহিনি কিছুটা জল ঢালবে সেই জ্বলতে থাকা আগুনে। ৬৫ বছরের বাসিন্দা মহারাষ্ট্রের শ্রীমতি সারুদকর চলে যেতে যেতেও নিঃশব্দে যে কাজটি করে গেলেন, তাতে আরও একবার প্রমাণিত হল, সমাজ থেকে মানবিকতা নামক বস্তুটা এখনও হারায়নি। বিশ্বের সেরা মানুষগুলোর মতো সকলের স্মরণে তিনি থাকবেন কি না সে প্রশ্নের উত্তর এক্ষুণি না মিললেও কিছু মানুষ যে আজীবন তাঁকে নিয়েই বাঁচবেন, সে বিষয়ে সন্দেহ নেই। অন্যভাবে বলা যায়, তাঁর দান করা অঙ্গ নিয়ে বাঁচবেন সেই সব মানুষ।
একজন মানুষের বেঁচে থাকার পিছনে অন্যতম ভূমিকা নেয় তাঁর ব্রেন বা মস্তিষ্ক। সেই মস্তিষ্কের মৃত্যু ঘটলেই কার্যত মৃত বলে ধরা হয় মানুষটিকে। শ্রীমতি সারুদকরের মস্তিষ্কের মৃত্যু ঘটে মহারাষ্ট্রের এক হাসপাতালে। এর পরে তাঁর পরিবারের তরফ থেকে সিদ্ধান্ত নেওয়া হয়, তাঁর অঙ্গ-প্রত্যঙ্গগুলি দান করার। এর পরে তাঁর দেহ থেকে চোখ, কিডনি এবং লিভার বের করে নিয়ে যাওয়া হয় পুনেতে। সেখানেই তাঁর লিভার একজন দরিদ্র কৃষককে দান করা হবে। শুধু তিনিই নন, আরও চারজন ব্যক্তিকে অঙ্গ দানের মধ্যে দিয়ে ফিরিয়ে দেওয়া হবে নতুন জীবন।
একজন প্রকৃত সামাজিকের মানসিকতা কেমন হওয়া উচিত, সেই নজির গড়ে দিলেন শ্রীমতি সারুদকর এবং তাঁর পরিবার। শুধু তাঁরাই নন, সমাজের কল্যাণে মৃত্যুর পর দেহের অঙ্গ দানের উদ্যোগ নেন অনেকেই।  তবে সংখ্যায় তা হাতে গোনা। কুসংস্কারের ঊর্ধ্বে গিয়ে এই প্রথা দিন দিন আরও ছড়িয়ে পড়ে কি না, তা সময়ই বলবে।
আরও পড়ুন... 
কাঁধ সমান জল পেরিয়ে ৬ মাসের কন্যাকে নিয়ে হাসপাতালে পৌঁছলেন বাবা 
মৃত্যুর ৬০ দিনের মধ্যে মৃতদেহে কী কী হয়? জানেন কি?